b'\n_START_ARTICLE_\nUimaharju\n_START_PARAGRAPH_\nUimaharju on Joensuun kaupungissa sijaitseva taajama. Se sijaitsee noin 48 kilometri\xc3\xa4 koilliseen kaupungin keskustasta. Uimaharju kuului vuoden 2008 loppuun asti Enon kuntaan, joka liittyi kuntaliitoksella Joensuuhun vuoden 2009 alusta. Uimaharjun taajaman v\xc3\xa4kiluku on 1\xc2\xa0375._NEWLINE_Kyl\xc3\xa4 sijaitsee Pielisen Rukaveden rannalla, Pielisjoen alkup\xc3\xa4\xc3\xa4ss\xc3\xa4. Taajama on Joensuu\xe2\x80\x93Kontiom\xc3\xa4ki-rautatien varressa. VR:n henkil\xc3\xb6junat pys\xc3\xa4htyv\xc3\xa4t Uimaharjun asemalla. Rata ylitt\xc3\xa4\xc3\xa4 Pielisjoen Uimasalmen silloilla, jotka valmistuivat 1970-luvulla. Ensimm\xc3\xa4inen rautatiesilta Uimaharjuun valmistui vuonna 1909. _NEWLINE_Uimaharju on entisen Enon kunnan teollinen keskus ja siell\xc3\xa4 sijaitsee suurin osa Enon alueen teollisuuden ty\xc3\xb6paikoista. Suurimmat teollisuuslaitokset ovat Stora Enso -konserniin kuuluvat Enocellin sellutehdas ja Uimaharjun saha.'